Invastarootaa fi hawaasa naannoo jidduuttis dabree dabree wal-dhabiinsi kan uumamu yammuu wal dhabiinsa kanaaf akka sababaatti kanneen tuqaman keessaa lafa invastimentiidhaaf akka oolu qaama dhimmi ilaaluun murtaa’e namootni laficha irra jiraatan sababoota adda addaa tuquun gadi lakkisuu diduu fi gochaalee yakkaa adda addaa invastarootaa fi qabeenya isaanii irratti rawwachuu dha. Abbootii qabeenyaa waliin ta’uun hojii invastimentii irratti bobba’an jidduuttis waldhabiinsi darbee darbee kan uumamu yammuu ta’u waldhabiinsa kanaafis akka sababaatti kan tuqamu abbootiin qabeenyaa biyya keessaa hojii invastimentiif lafa erga fudhatanii booda abbootii qabeenyaa biyya alaa waliin hojjachuuf walii-galuun, porojektichi osoo hojii hinjalqabin qooda isaanii fudhachuun bahuuf gaaffiin dhiyeessan abbootii qabeenyaa isaan kaaniin fudhatama dhabuun isa tokko dha. Waldhabiinsa invastimeenti ilaalchisee ka’u hiikuuf tooftaaleen adda addaa kan jiran yammuu ta’u abbootii qabeenyaa fi koomishinicha jidduutti wal dhabiinsa uumame yoo ta’e waliigaltee taasisame bu’uura godhachuun marii taasisuun waldhabiinsa uumame hiikuun isa duraa ti. Marii gaggeeffamuun kan waliihingalle yoo ta’ee qaamoolee bulchiinsa invastimentii naanichaa sadarkaa sadarkaa jiraniin ta’a. Dhimmootni invastimentii Manneen Murtii idileetti dhiyaatan yeroon murtii argachuu dhabuu irraan kan ka’e dogoggora seeraa bu’uraa yoo ta’e malee Manneen Murtiitti akka hindhiyaannee fi Boordiin invastimentii naannichaa murtii dhumaa kennnuuf aangoo akka qabu Labsii lakk 138/2000 yoo tumamellee koomishinichaa fi qaamolee bulchiinsa invastimentii sadarkaa sadarkaan jiranuu fi abbootii qabeenyaa jidduutti waldhabiinsi kan uumamu yoo ta’e abbootiin qabeenyaa tokko tokko dhimmicha Mana Murtiitti geessuudhaan furmaata argachuuf yaalii taasisuun ni mula’ta.